Kommissionens beslutning

af 28. september 2001

om syvende ændring af beslutning 2001/356/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 2922)

(EØS-relevant tekst)

(2001/708/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/356/EF(4) om beskyttelsesforanstaltninger mod mund- og klovesyge i Det Forenede Kongerige, senest ændret ved beslutning 2001/547/EF(5).

(2) Det kan tillades, at der afsendes frossen tyresæd på betingelse af, at der gives yderligere garantier. Der kræves andre tilpasninger for at tage hensyn til dyresundhedssituationen i Nordirland.

(3) På baggrund af sygdommens udvikling bør foranstaltningerne forlænges.

(4) Situationen tages op til fornyet vurdering på mødet i Den Stående Veterinærkomité, som er berammet til den 9.-10. oktober 2001, og foranstaltningerne tilpasses om nødvendigt.

(5) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I beslutning 2001/356/EF foretages følgende ændringer:

1) Artikel 6 affattes således: "Artikel 6

1. Det Forenede Kongerige må ikke sende sæd, æg og embryoner fra kvæg, får, geder, svin eller andre klovbærende dyr fra de dele af dets område, der er nævnt i bilag I, til andre dele af Det Forenede Kongerige.

2. Det Forenede Kongerige må ikke afsende sæd, æg og embryoner fra kvæg, får, geder, svin eller andre klovbærende dyr fra de dele af dets område, der er nævnt i bilag I og bilag II.

3. Forbuddet i stk. 1 og 2 gælder ikke for:

a) frossen tyresæd og frosne embryoner fra kvæg fra før den 1. februar 2001

b) frossen tyresæd og frosne embryoner fra kvæg, der er importeret til Det Forenede Kongerige i henhold til Rådets direktiv 88/407/EØF og 89/556/EØF, og som siden ankomsten til Det Forenede Kongerige er blevet oplagret og transporteret adskilt fra sæd og embryoner, der ikke må forsendes efter stk. 1 og 2

c) frossen tyresæd, der er produceret i henhold til direktiv 88/407/EØF efter den 30. september 2001, og som opfylder følgende betingelser:

- donortyren viste ikke kliniske tegn på mund- og klovesyge den dag, sæden blev opsamlet

- donortyren har i mindst tre måneder forud for sædopsamlingen været holdt på den godkendte tyrestation, idet denne periode kan indbefatte isolationsperioden på mindst 30 dage på en tilknyttet karantænestation

- der må ikke være indsat nogen dyr i de sidste 30 dage før sædopsamlingen

- tyrestationen har været fri for mund- og klovesyge i mindst tre måneder, og der har ikke været noget tilfælde af mund- og klovesyge inden for en radius af 10 km omkring tyrestationen i 30 dage før og efter sædopsamlingen

- ingen af dyrene på stationen er vaccineret mod mund- og klovesyge

- donortyren har reageret negativt på en prøve for antistoffer mod mund- og klovesygevirus, der er foretaget mindst 21 dage efter opsamlingen af den sidste sæd i sendingen, og de negative prøveresultater skal foreligge, inden sæden afsendes

- den frosne sæd har været opbevaret i en periode på mindst 30 dage fra opsamlingen til afsendelsen, og i den periode har ingen dyr på tyrestationen, hvor donortyren holdes, vist tegn på mund- og klovesyge

- sæden er opsamlet, behandlet og oplagret adskilt fra sæd, der ikke må afsendes i henhold til stk. 1 og 2

- al sæd, der er opsamlet, behandlet og frosset på tyrestationen, afsendes derfra på en sådan måde, at der undgås enhver risiko for, at der indslæbes mund- og klovesyge på stationen.

Før sæden afsendes, giver Det Forenede Kongerige Kommissionen og de øvrige medlemsstater en liste over de stationer, der er godkendt med henblik på anvendelsen af dette stykke.

4. Det sundhedscertifikat, der omhandles i direktiv 88/407/EØF, og som ledsager frossen tyresæd, der sendes fra Det Forenede Kongerige til andre medlemsstater, skal være forsynet med følgende påtegning: 'Frossen tyresæd, der opfylder kravene i Kommissionens beslutning 2001/172/EF af 1. marts 2001 om beskyttelsesforanstaltninger mod mund- og klovesyge i Det Forenede Kongerige.'

5. Det sundhedscertifikat, der omhandles i direktiv 89/556/EØF, og som ledsager kvægembryoner, der sendes fra Det Forenede Kongerige til andre medlemsstater, skal være forsynet med følgende påtegning: 'Kvægembryoner, der opfylder kravene i Kommissionens beslutning 2001/172/EF af 1. marts 2001 om beskyttelsesforanstaltninger mod mund- og klovesyge i Det Forenede Kongerige'.

"

2) Artikel 10, stk. 1, affattes således: "1. Det Forenede Kongerige sørger for, at køretøjer, der har været anvendt til transport af levende dyr i de områder, der er nævnt i bilag I og bilag II, rengøres og desinficeres, hver gang de har været anvendt, og fremlægger bevis for, at de er desinficeret."

3) Artikel 11, første punktum, affattes således: "Restriktionerne i artikel 3, 4, 5 og 8 gælder ikke for forsendelse fra Det Forenede Kongerige af de i artikel 3, 4, 5 og 8 nævnte produkter, hvis produkterne:"

4) Artikel 12, stk. 3, affattes således: "3. Medlemsstaterne samarbejder om overvågningen af personlig bagage tilhørende passagerer, som rejser fra de dele af Det Forenede Kongeriges område, der er nævnt i bilag I, og om oplysningskampagner, der gennemføres for at forebygge, at animalske produkter føres ind på andre medlemsstaters område end Det Forenede Kongeriges."

5) Artikel 12, stk. 4, første afsnit, første punktum, affattes således: "Det Forenede Kongerige sørger for, at enhovede dyr, der forsendes fra de dele af landets område, der er nævnt i bilag I og bilag II, til andre dele af dets område eller til en anden medlemsstat, ledsages af et sundhedscertifikat som vist i bilag C til Rådets direktiv 90/426/EØF."

6) Datoen i artikel 15 ændres til "30. november 2001".

Artikel 2

Denne beslutning er rettet til medlemsstaterne.

Udfærdiget i Bruxelles, den 28. september 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 125 af 5.5.2001, s. 46.

(5) EFT L 195 af 19.7.2001, s. 61.